A AAAG lembrará a María Casares cun coloquio na Casa Museo...
A Asociación de Actores e Actrices de Galicia (AAAG) lembrará a actriz María Casares con diferentes actos e iniciativas dentro da programación de actividades paralelas organizadas por motivo da Gala dos XXI Premios de Teatro María Casares. Deste xeito, a primeira das actividades paralelas celebrarase este xoves 23 de marzo ás 19.30 horas na Casa Museo Casares Quiroga (Rúa Panaderas, 12), na Coruña. Ese día proxectarase na Biblioteca da Casa Museo a entrevista que o xornalista Joaquín Soler Serrano lle fixo a María Casares no histórico programa A fondo de Televisión Española. Tras a proxección, desenvolverase un coloquio ao redor da figura da intérprete no que participarán a investigadora María Lopo, o dramaturgo Manuel Lourenzo e a actriz Mabel Rivera, vicepresidenta da AAAG. O encontro estará moderado polo xornalista Alberto Ramos. Este acto conta coa colaboración de RTVE, que cede a copia deste histórico programa para un acto cuxa entrada será gratuíta.
A segunda das actividades paralelas que se celebrará ao redor da gala dos Premios María Casares terá lugar o xoves 30 de marzo no Centro Galego das Artes da Imaxes (CGAI), Rúa Durán Loriga nº10. Ese día, a filmoteca galega proxectará ás 20.30 horas a película Orfeo, de Jean Cocteau. Esta fita de 1950, considerada unha das grandes obras do afamado director galo e un dos grandes títulos do cinema francés, está intepretada por María Casares xunto a actores como Jean Marais, François Pèrier e Marie Déa.
MARÍA CASARES NA RADIO
As actividades paralelas deste 2017 inclúen, ademais, unha colaboración especial coa Radio Galega a través do Diario Cultural. Entre os días 27 e 30 de marzo, o programa dirixido por Ana Romaní dedicaralle unha especial cobertura á gala dos Premios María Casares, que incluirá a emisión de diferentes fragmentos das memorias de María Casares, Residente privilexiada, interpretados polas actrices asociadas da AAAG Sabela Gago, Diana González, María Mera e Isabel Naveira.